Nezávislý distribútor predáva produkty A, B a C. Produkty A a B patria do toho istého produktového trhu, ktorý zahŕňa diferencované produkty s objektívne odlišnými charakteristikami. Produkt C patrí do iného produktového trhu.

Dodávateľ produktu B vo všeobecnosti distribuuje svoje produkty prostredníctvom nezávislých distribútorov. Na distribúciu konkrétneho druhu toho istého produktu, konkrétne produktu A, ktorý má novú funkciu, však chce využiť dohodu o zastúpení, ktorú ponúka svojim existujúcim nezávislým distribútorom na tom istom produktovom trhu, a to bez toho, aby od nich de iure alebo de facto požadoval, aby ju uzatvorili.

Na to, aby dohoda o zastúpení nepatrila do rozsahu pôsobnosti článku 101 ods. 1 ZFEÚ a aby sa splnili podmienky uvedené v bodoch 28 až 31 týchto usmernení, musí splnomocniteľ uhradiť všetky príslušné investície do činnosti predaja každého z produktov A a B (a nielen produktu A), pretože patria do toho istého produktového trhu. Napríklad všetky náklady spojené s úpravou alebo vybavením predajne s cieľom vystavovať a predávať produkty A a B sa pravdepodobne týkajú konkrétneho trhu. Podobne platí, že náklady na odbornú prípravu zamestnancov s cieľom predávať produkty A a B a náklady spojené s konkrétnym skladovacím zariadením, ktoré môže byť potrebné pre produkty A a B, sa takisto pravdepodobne týkajú konkrétneho trhu. Tieto príslušné investície, ktoré by sa zvyčajne od obchodného zástupcu požadovali pri jeho vstupe na trh a začatí predaja produktov A a B, by mal znášať splnomocniteľ, aj keby bol konkrétny obchodný zástupca už etablovaný na danom trhu ako nezávislý distribútor.

Splnomocniteľ by však nemusel uhradiť investície do predaja produktu C, ktorý nepatrí do toho istého produktového trhu ako produkty A a B. Navyše v prípade, že predaj produktu B si vyžaduje osobitné investície, ktoré nie sú potrebné na predaj produktu A (napr. špecializovaný nábytok alebo odborná príprava zamestnancov), by takéto investície neboli príslušné, a preto by ich splnomocniteľ ani nemusel uhradiť za predpokladu, že distribútor môže pôsobiť na príslušnom trhu, ktorý zahŕňa produkty A a B, iba prostredníctvom predaja produktu A.

Pokiaľ ide o reklamu, investície do reklamy v prípade predajne obchodného zástupcu ako takej (namiesto reklamy týkajúcej sa produktu A) by boli všeobecne prospešné tak pre predajňu obchodného zástupcu, ako aj pre predaj produktov A, B a C, pričom iba produkt A sa predáva na základe dohody o zastúpení. Tieto náklady by preto boli čiastočne príslušné pre posúdenie dohody o zastúpení, a to v rozsahu, v akom súvisia s predajom produktu A, ktorý sa predáva na základe dohody o zastúpení, pričom sú príslušné aj pre všeobecnú činnosť predaja produktov A a B. Náklady na reklamnú kampaň súvisiacu výlučne s produktmi B alebo C by však neboli príslušné, a preto by ich splnomocniteľ nemusel uhradiť za predpokladu, že distribútor môže pôsobiť na príslušnom trhu iba prostredníctvom predaja produktu A.

Rovnaké zásady sa uplatňujú na investície do webového sídla alebo internetového obchodu, pretože časť týchto investícií by nebola príslušná, keďže by sa musela vykonať bez ohľadu na produkty predávané na základe dohody o zastúpení. Z tohto dôvodu by sa všeobecné investície do dizajnu webového sídla nemuseli uhradiť, pokiaľ by sa samotná štruktúra webového sídla mohla používať na predaj iných produktov ako tých, ktoré patria do príslušného produktového trhu (napr. produkty C alebo, všeobecnejšie povedané, produkty iné ako A a B). Investície spojené s činnosťou predaja alebo reklamy produktov na príslušnom produktovom trhu (t. j. produkt A aj B) na webovom sídle by však boli príslušné. Z tohto dôvodu by v závislosti od úrovne investícií potrebných na reklamu a predaj produktov A a B na webovom sídle musel splnomocniteľ uhradiť časť nákladov na zriadenie webového sídla alebo internetového obchodu. Žiadne konkrétne investície do reklamy alebo predaja produktu B by sa nemuseli uhradiť za predpokladu, že distribútor môže pôsobiť na príslušnom trhu iba prostredníctvom predaja produktu A.